Hetime mbi shkaqet e rrëzimit të avionit rus
Të 71 njerëzit në bord mendohet se kanë humbur jetën në avionin që u rrëzua vetëm pak minuta pas nisjes nga kryeqyteti rus.
Hetuesit rusë thonë se ekuipazhi i avionit që u rrëzua pranë Moskës të dielën nuk kishte raportuar probleme teknike para fatkeqësisë. Ministri i Transportit, Maxim Sokolov, tha se ishte ende herët për të përcaktuar shkakun. Avioni i kompanisë “Saratov Airlines” u nis nga aeroporti Domodedovo në orën 2:48 pasdite sipas orës lokale. Pas pak minutash aeroplani humbi kontaktin me radio dhe u zhduk nga radarët. Banorët thonë se dëgjuan një shpërthim të fuqishëm. thotë një banor. Aeroplani me 65 udhëtarë dhe ekuipazh prej gjashtë vetësh fluturonte nga Moska për në Orsk. Ministri i transporteve tha se psikologët dhe punonjësit e siguracionit ishin dërguar në rajonin Orenburg për të punuar me familjet e viktimave. Në bazë të ligjit federal, tha ai, familjet mund të merrnin rreth 35 mijë dollarë nga siguracioni, por qeveria vendëse mund ta rrisë shumën. Në Rusi kanë ndodhur disa fatëkeqësi ajrore gjatë viteve të fundit, përfshi rrëzimin në dhjetor të vitit 2016 të një avioni ushtarak me Korin e Ushtrisë së Kuqe. Aeroplani me 92 njerëz në bord u rrëzua sapo u nis nga vendpushimi Sochi në Detin e Zi. Shkak për rrëzimin thuhet se ishin gabimet e pilotit. Katastrofa më e rëndë ajrore ishte ajo e vitit 2015 e një avioni me turistë nga një vendpushim në Egjipt drejt Shën Peterburgut. Një grup terrorist i lidhur me Shtetin Islamik mori përgjegjësinë për sulmin që u mori jetën të 224 njerëzve në bord.